CELEX: 62014TN0586
Language: mt
Date: 2014-08-07 00:00:00
Title: Kawża T-586/14: Rikors ippreżentat fis- 7 ta’ Awwissu 2014 – Xinyi PV Products (Anhui) Holdings vs Il-Kummissjoni

20.10.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 372/20
            
         Rikors ippreżentat fis-7 ta’ Awwissu 2014 – Xinyi PV Products (Anhui) Holdings vs Il-Kummissjoni
   (Kawża T-586/14)
   2014/C 372/25
   Lingwa tal-kawża: l-Ingliż
   
      Partijiet
   
   
      Rikorrenti: Xinyi PV Products (Anhui) Holdings Ltd (Anhui, ir-Repubblika Popolari taċ-Ċina) (rappreżentanti: Y. Melin u V. Akritidis, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla r-Regolament ta’ Implimentazzjoni tal-Kummissjoni (UE) Nru 470/2014, tat-13 ta’ Mejju 2014 (1), li jimponi dazju antidumping u ġbir definittiv tad-dazju proviżorju impost fuq importazzjonijiet ta’ ħġieġ solari li joriġina fir-Repubblika Popolari taċ-Ċina, sa fejn japplika għal Xinyi PV Products (Anhui) Holdings Ltd; u
            
         
               —
            
            
               tikkundanna lill-Kummissjoni, kif ukoll kull intervenjent insostenn tat-talbiet tal-Kummissjoni, għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv, ibbażat fuq żball manifest ta’ evalwazzjoni tal-fatti u tal-liġi imwettaq mill-Kummissjoni meta tikkunsidra li l-ispejjeż tal-produzzjoni u s-sitwazzjoni finanzjarja tar-rikorrenti huma suġġetti għal distorsjoni sinjifikattiva li tirriżulta mis-sistema preċedenti ta’ ekonomija mhux tas-suq, bi ksur tat-tielet inċiż tal-Artikolu 2(7)(ċ) tar-regolament bażiku.
            
         
               2.
            
            
               It-tieni motiv, ibbażat fuq żball manifest ta’ evalwazzjoni u nuqqas ta’ produzzjoni ta’ provi suffiċjenti min-naħa tal-Kummissjoni, sa fejn hija naqqset, mill-prezz tal-esportazzjoni tar-rikorrent, kummissjoni ekwivalenti għaż-żieda fuq il-prezz iffatturat lir-rikorrent minn kumpannija relatata stabbilita f’Hong Kong, mingħajr ma pprovat b’mod suffiċjenti li din il-kumpannija relatata effettivament kienet qed topera bħala aġent li jaġixxi fuq il-bażi ta’ kummissjoni, bi ksur tal-Artikolu 2(10)(i) tar-regolament bażiku.
            
         
               3.
            
            
               It-tielet motiv, ibbażat fuq il-fatt li l-Kummissjoni ma kkalkolatx il-prezz tal-esportazzjoni tar-rikorrent abbażi tal-prezz attwalment imħallas jew li għandu jitħallas għall-prodott meta jinbiegħ lill-Unjoni Ewropea, u lanqas abbażi tal-prezz li bih il-prodott esportat jinbiegħ mill-ġdid għall-ewwel darba lil xerrej indipendenti fl-Unjoni Ewropea, bi ksur tal-Artikolu 2(8) u (9) tar-regolament bażiku.
            
         
               4.
            
            
               Ir-raba’ motiv, ibbażat fuq il-fatt li l-Kummissjoni naqset milli tiżvela fatti u provi essenzjali li jippermettu li jinftiehem il-mod kif hija kkalkolat il-marġnijiet ta’ dumping u ta’ ħsara, bi ksur tal-Artikolu 20 tar-regolament bażiku u tal-Artikolu 41 tal-Karta tad-Drittijiet Fundamentali tal-Unjoni Ewropea.
            
         
      (1)  Regolament ta’ Implimentazzjoni tal-Kummissjoni (UE) Nru 470/2014, tat-13 ta’ Mejju 2014, li jimponi dazju antidumping u ġbir definittiv tad-dazju proviżorju impost fuq importazzjonijiet ta’ ħġieġ solari li joriġina fir-Repubblika Popolari taċ-Ċina (ĠU L 142, p. 1).